《自述和沈诚学壮游诗意》
明代·龚诩

先生卜筑江之皋，屋庐岁久浑无茅。薄田数亩书一束，耕耘诵读忘疲劳。

旁人笑我谋生拙，不道胸中蕴奇绝。几多明月与清风，一一难将向渠说。

年去年来春复秋，随宜无喜亦无忧。眼中富贵等蝼蚁，一点不使灵台留。

风雪行看岁寒至，破褐从教露双髀。待得春来生意回，还我一身和暖气。

作者简介：龚诩（1381～1469）明代学者。一名翊，字大章，号纯庵，南直隶苏州府昆山（今属江苏）人。建文时为金川门卒，燕兵至，恸哭遁归，隐居授徒，后周忱巡抚江南，两荐为学官，坚辞，有《野古集》。